**IVAN ROŠKAR, narodnjak, politik, umni gospodar in župan z Malne v Slovenskih goricah**

Ko govorimo o Ivanu Roškarju, ki je sprva slišal tudi na ime Janez, ga moramo postaviti v kontekst časa in prostora. Brez tega je historični pogled nanj, na njegovo življenje in javno delovanje nepopoln in predvsem neobjektiven. Roškar je brez dvoma zaznamoval svoj čas ob koncu 19. stoletja in v prvih dveh desetletjih 20. stoletja in to ne samo v Slovenskih goricah ob severni meji, pač pa v širšem prostoru slovenske Štajerske.Najprej kot mladi župan, nato deželni poslanec v Gradcu in hkrati še kot državni poslanec v dunajskem Državnem zboru. Znal je prisluhniti družbenemu in političnemu utripu okolja, iz katerega je izhajal.Kot bister in naravno inteligenten mož brez formalne visoke izobrazbe, je kmalu prišel v kroge nekaterih vidnejših slovenskih domoljubov, ki so ga pripeljali tudi v politične vode. Ne glede na to, da o Roškarju običajno govorijo kot o politiku in županu z Malne, se mi zdi primernejša oznaka Ivana/ lahko tudi Janeza/ Roškarja kot politika in umnega gospodarja z Malne v Slovenskih goricah ob severni meji na Slovenskem Štajerskem. Bil je eno in drugo, hkrati pa tudi nesporni lokalni voditelj z velikim ugledom in zaupanjem kmečkih množic, še posebej večjih kmečkih posestnikov in veleposestnikov. Njihove interese je tudi vseskozi odločno zagovarjal. Kot slovenski domoljub se je prav tako odlčno zavzemal za uveljavitev slovenstva na vseh področjih, še posebej pa za slovensko šolo.

V prvih letih dvajsetega stoletja je prišlo v slovenskem taboru na Štajerskem do velikih političnih sprememb[[1]](#footnote-1). Sloga[[2]](#footnote-2) je postajala vse bolj anahronizem, saj so na dnevni red prihajale teme, ki so presegale gole okvire narodno-jezikovnih problemov, na katerih je temeljila njena politika. V ospredje so silili problemi socialnega, gospodarskega in kulturnega značaja, ob katerih so se lomila kopja različnih ideoloških nazorov. Mladi intelektualci, ki so se ob menjavi generacij uveljavljali v družbi, so že na začetku uvideli, da je sloga postala glavni zaviralec napredka, kajti slogaški politiki so še vedno imeli moč nad narodom, tudi finančno, mladi, še neuveljavljeni politiki, pa so potrebovali ogromno energije in znanja, da so lahko svoje ideje sloge vajenim ljudem predstavili in tudi uveljavili. Katoliški tabor, v katerem je doraščala generacija “treh risov”, posebno politično genialna osebnost dr. Antona Korošca, je vse pogosteje napadal liberalno misleče štajerske politike, hkrati pa zavračal politiko sloge, ki je postajala neučinkovita. Najradikalnejši je bil v tem oziru dr. Anton Korošec, ki je junija 1901, na ustanovnem zboru Katoliškega političnega društva v Slovenski Bistrici, prvič javno in ostro kritiziral tedanjo slovensko uradno politiko na Štajerskem, “češ da je brez vodstva, brez smeri, brez načel, a poslanci brez stikov z ljudstvom”. Na istem mestu je prvič tudi javno zahteval ustanovitev katoliške slovenske kmetijske stranke[[3]](#footnote-3). Njegovo pobudo je odločno podprl vse bolj prepoznavni politik iz Slovenskih goric, relativno mlad župan z Malne z odličnim znanjem nemškega jezika, veleposetnik Ivan Roškar. Ta se je počasi vzpenjal na politični lestvici in se priključil Koroščevi liniji v slovenskem katoliškem taboru. K temu je veliko pripomoglo prijateljevanje z uglednim katoliškim intelektualcem iz Maribora, dr. Francem Kovačičem, ki je redno zahajal k Roškarju in ga pripeljal v krog tesnih Koroščevih sodelavcev[[4]](#footnote-4). Dr. Anton Korošec je občasno prihajal k Roškarju na Slatenik, kjer je imel Roškar lepe vinograde in vinogradniško hišo. To je njuno prijateljstvo le še krepilo. Ivan Roškar je bil tisti, ki je formalno predlagal ustanovitev Slovenske kmečke zveze in postal njen prvi predsednik[[5]](#footnote-5). S tem je začela njegova politična kariera strmo naraščati in kmalu se je uveljavil v širšem prostoru slovenske Štajerske. V SKZ[[6]](#footnote-6) je bil izredno aktiven in je sledil političnim usmeritvam dr. Antona Korošca, ki je veljal za ideologa in dejanskega voditelja SKZ in SLS.[[7]](#footnote-7)

V mladih letih je bil tudi Ivan Roškar pripadnik slogaštva na slovenskem Štajerskem. V začetku 20. stoletja pa se je pod vplivom duhovnika, filozofa in zgodovinarja dr. Franca Kovačiča priključil dr. Antonu Korošcu. Počasi je krepil politično vlogo med kmečkim prebivalstvom v Slovenskih goricah in postal prepoznavni predstavnik slovenskega podeželja v narodnopolitičnih krogih na slovenskem Štajerskem. Bil je izvoljen v štajerski deželni zbor v Gradcu in med leti 1902–1918 deloval kot deželni poslanec. Med med leti 1907–1918 je bil tudi državni poslanec v dunajskem Državnem zboru. Izvoljen je bil v podeželskem volilnem okraju Maribor - levi breg z 68% podporo volilcev. Njegovo parlamentarno življenje na Dunaju še ni docela raziskano, brez dvoma bi bilo vredno temeljitejše in kompleksne znanstvene raziskave. Sploh, ker je navezal odlične stike z mnogimi poslanci iz slovanskega dela monarhije. Kot znimivost velja omeniti Roškarjevo poslansko zahtevo po ustanovitvi slovanskih univerz v Ljubljani in v Brnu na Češkem. Ko se je začela velika vojna, kot so poimenovali prvo svetovno vojno, je bil Roškar ocenjen za “srbofila” in zaradi tega aretiran ter nekaj časa zaprt v Gradcu. Skupaj z dr. Rosino, ki je v prevratu leta 1918 zaslovel kot desna roka generala Maistra pri narodni osvoboditvi Maribora in slovenske Štajerske. V Državnem zboru se je Roškar zavzemal za prekinitev vojne morije in za podpis premirja. Kot zavedni Slovenec in slovenski poslanec je brez pomisleka odločno podprl Majniško deklaracijo[[8]](#footnote-8) leta 1917 in bil med njenimi prvimi podpisniki. Ob prevratu in razpadu avstro-ogrske monarhije leta 1918 je tudi Roškar podprl generala Maistra. Kolikšna in predvsem kakšna je bila ta podpora ne vemo v celoti, očitno je šlo za pomoč slovenski vojski z živežem, za kar je skrbel največji Maistrov slovenskogoriški podpornik dr. Milan Gorišek iz Lenarta. Roškar ni imel zadržkov do nastajanja Jugoslavije in je bil celo navdušen nad ustanovitvijo prve jugoslovanske države, Kraljevine Srbov, Hrvatov in Slovencev (SHS). Bil je narodni poslanec v Beogradu in leta 1919 v Protićevem kabinetu minister za kmetijstvo. Kot poslanec in minister je zahteval, naj slovenski vojaki služijo vojaški rok v Sloveniji, zaradi česar je naletel na velik in ogorčen odpor vojaških vrhov kraljeve vojske v Beogradu. Zaradi vse večjega centralizma in srbskega hegemonizma v državi je postajal vedno bolj razočaran, kar je poleg poslabšanega zdravja pripomoglo k umiku iz politike.V letih 1922 – 1923 se je namreč Ivan Roškar umaknil iz parlamentarnega življenja in se omejil na domačo krajevno politiko in javno udejstvovanje. Stranka se mu je zaradi tega odrekla in ga ni več nikoli kandidirala, zato je postal osebno globoko razočaran in zagrenjen. Žal ne poznamo celotnega ozadja njegovega umika iz aktivne visoke politike, zato čaka raziskovalce v zvezi s tem še nekaj dela. Treba bo pogledati v številne arhive, od Beograda, Gradca, Dunaja in Ljubljane. Glede na vidno vlogo, ki jo je praktično dve desetletji in pol igral Ivan Roškar v slovenski politiki, zlasti na Štajersekm, se pač porajajo dileme in pomisleki, zakaj se je tako nenadoma umaknil iz političnega življenja. Za zdaj bo kar držala teza, da je k Roškarjevemu umiku iz politike botrovalo poleg slabega zdravja razočaranje nad novo državo. 1926 ga je prvič zadela kap, po kateri si je po daljšem času opomogel. Drugič ga je zadela kap leta 1931 in po njej si ni več opomogel ter je počasi hiral. Po umiku iz politike je vzdrževal korespondenco samo še s prelatom dr. Francem Kovačičem in tu in tam z redkimi okrajnimi politiki. Umrl je leta 1933, njegov pogreb na domačem pokopališču pa je še enkrat potrdil, kolikšen ugled in veljavo je užival med podeželani v Slovenskih goricah. Na pogreb so prišli v velikem številu, poleg njih pa tudi večje število duhovnikov na čelu z dekanom Francem Gomilškom[[9]](#footnote-9) in predstavniki takratnega političnega življenja na čelu s poslancem Franjem Žebotom. Ta se je od Roškarja na pokopališču tudi poslovil. Na pogrebu pa ni bilo dr. Antona Korošca. Bojda je bil “zadržan” z drugimi obveznostmi.

**ZAKLJUČNE MISLI:**

Politično je bil Ivan Roškar vseskozi predstavnik večjih kmečkih posestnikov, ki so na podeželju zagovarjali politiko in cilje SLS. Ivan Roškar sodi v krog pomembnih narodno - političnih delavcev in iskrenih slovenskih domoljubov na slovenskem Štajerskem vse od preloma 19. in 20. stoletja pa do odhoda iz aktivne politike v prvi jugoslovanski državi leta 1922. Vidni pečat je pustil tudi v lokalni zgodovini današnje občine Sveti Jurij v Slovenskih goricah. Vedno je zagovarjal slovenstvo in gospodarsko-družbeni napredek slovensko-goriškega podeželja ob občutljivi severni meji. Zato mu velja trajni javni in zgodovinski spomin.

Jurovski Dol, 24. avgusta 2019

 **Dr. Marjan Toš, prof.**

1. Branko Goropevšek, Štajerski Slovenci, kaj hočemo? Slovenska politika na Štajerskem v letih 1906 – 1914, Celje 2005, str. 11. [↑](#footnote-ref-1)
2. **Slogaštvo** pomeni v slovenski zgodovini zadnje tretjine 19. stoletja sodelovanje liberalne in konzervativne struje. Njegov nastanek postavimo v čas po prvem razcepu slovenske politike 1872 - 1876. Od tu naprej sta obe struji vodili slovensko politiko v državnem zboru ter deželnih zborih in za volitve so postavljali skupne kandidate.

Kljub vsej slogi je imela vsaka od obeh struj svojo politično usmeritev: katoliška je izdajala svoj časopis Slovenc, liberalna pa Slovenski narod. V imenu sloge so liberalci upoštevali »krščansko« in »katoliško podlago« kompletne politike. Za katoliškim taborom po moči v stranki in zaradi močnih položajev v mestih ter tudi na podeželju niso zaostajali. Vseeno pa je občasno prihajalo do trenj in nastopov proti uradnim slogaškim kandidaturam na volitvah. Konec sloge ter nastanek ločenih katoliških in liberalnih strank v devetdesetih letih 19. stoletja in v začetku 20. stoletja na Kranjskem, Štajerskem ter Goriškem so prinesla vedno večja nasprotja ter nova katoliška miselnost. Slogaštvo so poskušali neuspešno ohraniti zadnji slogaški politiki, kot sta bila Miroslav Ploj ter Franc Jurtela ( prim. Zgodovina Slovencev, Ljubljana 1979).. [↑](#footnote-ref-2)
3. Ibid., str. 14 [↑](#footnote-ref-3)
4. **Fran (Franc) Kovačič** ( 1867 -1939), katoliški duhovnik, filozof in zgodovinar. Novo mašo je pel v cerkvi sv. Jurija in od takrat sta postala z Roškarjem velika prijatelja in sodelavca. Sicer pa je bil Kovačič izredno dejaven na različnih področjih, bil je ustanovitelj Zgodovinskega društva v Mariboru leta 1903, blagajnik Narodnega sveta za Štajersko leta 1918 in udeleženec pariške mirovne konference po prvi svetovni vojni. Skupaj z dr. Matijo Slavičem ima veliko zaslug, da se je Prekmurje leta 1919 priključilo matici Sloveniji. Napisal je veliko zgodovinskih knjig in bil med zelo cenjenimi filozofi svojega časa. [↑](#footnote-ref-4)
5. Kljub temu, da je bil formalni predsednik Slovenske kmečke zveze Ivan Roškar, je bil strankin ideolog in dejanski vodja **dr. Anton Korošec** ( prim. Goropevšek, str. 33). Dr. Anton Korošec (1872-1940) je bil doktor teologije, duhovnik in ugledni slovenski politik. Politično pot je začel na nauku Janeza Evangelista Kreka in bil leta 1907 izvoljen za poslanca v dunajskem državnem zboru. Bil je med vodilnimi poslanci, avtor Majniške deklaracije 1917 in pomemben akter pri ustanavljanju prve jugoslovanske države leta 1918 – Kraljevine SHS. Ostal je vodilni slovenski politik med obema svetovnima vojnama v minulem stoletju. [↑](#footnote-ref-5)
6. **Slovenska kmečka zveza**- je bila slovenska kmečka stanovska organizacija v prvi polovici 20. stoletja, ki je delovala v okviru slovenskega katoliškega političnega tabora. Njeni začetki segajo v Avstro-Ogrsko, ko je bila 21. januarja 1907 v Mariboru ustanovljena *Slovenska kmečka zveza*. Njen ustanovitelj in prvi predsednik je bil poslanec Ivan Roškar. V okviru Slovenske kmečke zveze je potem delovalo večje število krajevnih kmečkih zvez. Omrežje krajevnih kmečkih zvez je delovalo naprej tudi po propadu Avstro-Ogrske, znotraj Kraljevine SHS. Po nastanku Dravske Banovine se je krovna organizacija preimenovala v *Jugoslovansko kmetsko zvezo za Dravsko banovino*. Zaradi opozicijske drže do takratnega režima jo je banska uprava pod banom dr. Dragom Marušičem z odlokom 2. decembra 1931 razpustila. Po spremembi režima junija 1935 so se začele priprave na njeno ponovno obuditev. Tako so 22. decembra 1935 privrženci slovenskega dela v Ljubljani izvedli ustanovni občni zbor stanovske, strokovne in kulturne organizacije slovenskih kmetov *Kmečke zveze* (KZ). Za njenega načelnika so izvolili Janeza Brodarja, ki je bil načelnik že njene predhodnice, *Jugoslovanske kmetske zveze za Dravsko banovino*. Kmečka Zveza je sprejela gospodarski program JRZ in je v njegovem okviru skušala reševati kmečko vprašanje. Marca 1939 je imela Kmečka zveza okrog 300 krajevnih odborov KZ, okrog 100 mladinskih odsekov KZ in ok. 70.000 članov KZ. [↑](#footnote-ref-6)
7. **Slovenska ljudska stranka** je bila pod imenom Katoliška narodna stranka ustanovljena leta 1892 v Ljubljani za delovanje na ozemlju Kranjske. 27. novembra 1905 je glavni odbor stranke sprejel sklep o preimenovanju v Slovensko ljudsko stranko. Na začetku stoletja se je stranka pod vplivom Ivana Šušteršiča in Janeza E. Kreka prusmerila iz krščanskokonservativne v krščanskosocialno stranko. V ospredju njenega programa je bila socialna pomoč delavcem in kmetom. Šušteršič, Krek in njuni sodelavci so bili zaslužni za oblikovanje široke mreže zadrug in posojilnic, ki so jim nudile ugodne kredite in pomoč. Do leta 1907 so ustanovili že 433 zadrug.

Oktobra 1909 so kranjski SLS pridružili sorodne katoliške organizacije iz Spodnje Štajerske, Koroške, Goriške in Istre. S tem se je SLS preimenovala v **Vseslovensko ljudsko stranko**, ter postala vodilna in najmočnejša slovenska politična stranka. Na zadnjih državnozborskih volitvah v habsburški monarhiji je osvojila kar 87 % vseh slovenskih mandatov. Do prve svetovne vojne se je stranka prizadevala tudi za večjo avtonomijo Slovencev v okviru habsburške monarhije.Leta 1917 je SLS v dunajskem parlamentu odločilno vplivala na sprejetje “majniške deklaracije” s katero so poslanci zahtevali združitev vseh južnoslovanskih dežel monarhije pod habsburškim žezlom. Leta 1917 je vodstvo stranke prevzel Anton Korošec, ki je odločilno vplival na preusmeritev stranke iz proslovenske v projugoslovansko stranko. Še pred zaključkom pogajanj o usodi Slovencev v habsburški monarhiji je Korošec leta 1918 podprl odcepitev Slovencev in Hrvatov od habsburške monarhije in ustanovitev Države Slovencev, Hrvatov in Srbov. Leta 1920 se je stranka preimenovala nazaj v SLS. [↑](#footnote-ref-7)
8. **Majniška deklaracija** - Izjavo, ki je v slovenski zgodovini znana kot Majniška deklaracija, je dr. Anton Korošec 30. maja 1917, po izjavi čeških parlamentarcev (Čehi so prebrali svojo izjavo), prebral v državnem zboru na Dunaju. Majniška deklaracija je eden izmed najpomembnejših narodnopolitičnih programov, ki so opredelili zgodovino Slovencev v 20. stoletju. Deklaracija je bila formalno akt Jugoslovanskega kluba, v resnici pa je bila delo Vseslovenske ljudske stranke (oz. Janeza Evangelista Kreka), ki ji je uspelo, da je kot najštevilnejša in najmočnejša jugoslovanska politična skupina v dunajskem državnem zboru pridobila druge jugoslovanske politike za svoje programske zamisli. Deklaracija je postala temelj njihovega sodelovanja in skupne politične dejavnosti, ki ju je dokument opredelil v kratkem a jasnem besedilu.Majniška deklaracija je bil prvi skupni politični program jugoslovanskih poslancev v dunajskem državnem zboru za samoodločbo. [↑](#footnote-ref-8)
9. Franc Saleški Gomilšek, slovenski duhovnik in dekan pri Benediktu (1872 – 1943). [↑](#footnote-ref-9)